Szkopjéban megszakította útját, és emiatt 2 óra 45 perces késéssel érkezett meg hétfőn a Wizz Air Athén–Budapest járata, írta egy olvasónk.

Megkerestük a légitársaságot, azt válaszolták, hogy a gép technikai okból szállt le a macedón fővárosban.

A megállásra azért volt szükség, mert pótalkatrészeket vett fel a gép egy helyi hangárból, egy másik, Budapesten műszaki ellenőrzés alatt álló repülő számára

– áll a közleményben.

A Wizz Air azt is megerősítette, hogy a gépet megtankolták, de ez ilyenkor teljesen természetes. „A technikai megállásra vonatkozó döntés csak ritka esetben születik, és annak érdekében, hogy gyorsabb legyen a nem üzemelő repülőgép forgalomba állítása, ezáltal minimálisra csökkenjen a többi járatra gyakorolt hatása” – írták. Egyúttal elnézést kértek a kellemetlenségért.